Πρόταση για ΑΠΟΦΑΣΗΣ ΤΟΥ ΣΥΜΒΟΥΛΙΟΥ για την υιοθέτηση θέσεως από μέρους της Κοινότητας στο πλαίσιο της Επιτροπής Πρέσβεων ΑΚΕ-ΕΚ όσον αφορά τη χρησιμοποίηση των μη διατεθέντων πόρων του όγδοου Ευρωπαϊκού Ταμείου Ανάπτυξης

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Η απόφαση αριθ. 1/2000 του Συμβουλίου των υπουργών ΑΚΕ-ΕΚ της 27ης Ιουλίου 2000 [1] που καθορίζει τα μεταβατικά μέτρα για την περίοδο από 2 Αυγούστου 2000 έως την έναρξη ισχύος της συμφωνίας του Κοτονού προβλέπει την πρόωρη εφαρμογή της συμφωνίας καθώς και τη συνέχιση της εφαρμογής ορισμένων διατάξεων της αναθεωρημένης τέταρτης σύμβασης της Λομέ.

[1] ΕΕ L 195, 1.8.2000, σ. 46.

Οι αποφάσεις αριθ. 2/2000 και αριθ.3/2000 του Συμβουλίου Υπουργών ΑΚΕ-ΕΚ της 15ης Δεκεμβρίου 2000 [2] αναφέρονται στη χορήγηση χρηματοδοτικής στήριξης για ένα πρόγραμμα χρηματοδότησης των επενδύσεων για την ανάπτυξη της βιομηχανίας και των επιχειρήσεων στις χώρες ΑΚΕ και στον καθορισμό ειδικών χρηματοδοτικών μέτρων για την εξασφάλιση της συνέχειας ορισμένων δραστηριοτήτων του 8ου ΕΤΑ πριν την έναρξη ισχύος της συμφωνίας εταιρικής σχέσεως ΑΚΕ-ΕΚ.

[2] ΕΕ L 17, 19.1.2001, σ. 20 και ΕΕ L 8, 12.1.2001, σ. 38

Ωστόσο, είναι αναγκαίο το Συμβούλιο Υπουργών ΑΚΕ-ΕΚ να λάβει απόφαση για ορισμένες δραστηριότητες που δεν καλύπτονται ρητά από τα προαναφερθέντα μεταβατικά μέτρα. Κατά τη συνεδρίαση του της 11ης Mαΐου 2001, το Συμβούλιο Υπουργών ΑΚΕ-ΕΚ εξουσιοδότησε την Επιτροπή Πρέσβεων της ΕΚ να λάβει την εν λόγω απόφαση, με βάση τα άρθρα 195 παράγραφος β), 219 παράγραφος 2) στοιχείο δ), 245 παράγραφος 2), 257 και 282 παράγραφος 5) της τέταρτης Σύμβασης ΑΚΕ-ΕΚ..

1. ΚΕΝΤΡΟ ΑΝΑΠΤΥΞΗΣ ΤΩΝ ΕΠΙΧΕΙΡΗΣΕΩΝ (ΚΑΕ) / ΚΕΝΤΡΟ ΑΝΑΠΤΥΞΗΣ ΤΗΣ ΓΕΩΡΓΙΑΣ (ΚΑΓ)

Η συμφωνία εταιρικής σχέσης ΑΚΕ-ΕΚ που υπογράφηκε στο Κοτονού στις 23 Ιουνίου 2000 προσδιορίζει ότι το Κέντρο Ανάπτυξης των Επιχειρήσεων (ΚΑΕ) θα στηρίξει στο μέλλον την εφαρμογή στρατηγικών ανάπτυξης του ιδιωτικού τομέα στις χώρες ΑΚΕ προσφέροντας μη χρηματοδοτικές υπηρεσίες στις εταιρείες και στις επιχειρήσεις των κρατών ΑΚΕ, και θα στηρίξει επίσης τις κοινές πρωτοβουλίες των εμπορικών παραγόντων της Κοινότητας και των κρατών ΑΚΕ. Το Κέντρο Γεωργικής Ανάπτυξης (ΚΑΓ) θα έχει ως αποστολή να ενισχύσει την πολιτική και να αναπτύξει τις θεσμικές ικανότητες που σχετίζονται με τα συστήματα πληροφόρησης και επικοινωνίας καθώς και τις ικανότητες επικοινωνίας και διαχείρισης των πληροφοριών των οργανισμών γεωργικής και αγροτικής ανάπτυξης των ΑΚΕ.

Η απόφαση που αναφέρθηκε παραπάνω (αριθ.1/2000) για τα μεταβατικά μέτρα προβλέπει την πρόωρη εφαρμογή των διατάξεων της συμφωνίας που αφορούν το ΚΑΕ και το ΚΑΓ. Σύμφωνα με την εν λόγω απόφαση, η απόφαση αριθ. 3/2000 συμπεριλάμβανε χορήγηση ποσού 22 εκατομμυρίων ευρώ για το ΚΑΕ για το οικονομικό έτος 2001 και 12 εκατομμυρίων ευρώ για το ΚΑΓ για το ίδιο οικονομικό έτος, από μη διατεθέντες πόρους του 8ο ΕΤΑ, εν είδει προκαταβολής από το 9ο ΕΤΑ, που δεν έχει ακόμη αρχίσει να ισχύει (στο Χρηματοδοτικό Πρωτόκολλο της συμφωνίας εταιρικής σχέσεως, 90 εκατομμύρια ευρώ από το 9ο ΕΤΑ προορίζονται για το ΚΑΕ και 70 εκατομμύρια για το ΚΑΓ).

Δεδομένου ότι η κύρωση της συμφωνίας εταιρικής σχέσεως ΑΚΕ-ΕΚ και του χρηματοδοτικού πρωτοκόλλου δεν είναι πιθανόν να πραγματοποιηθεί πριν τις αρχές του 2002, θα πρέπει να θεσπιστεί μια νέα διάταξη για την κάλυψη του οικονομικού έτους 2002 για το ΚΑΕ και το ΚΑΓ. Το Κέντρο Ανάπτυξης των Επιχειρήσεων (ΚΑΕ) έχει ανάγκη από χρηματοδότηση συνολικού ύψους 22 εκατ. ευρώ για να καλύψει τις υποχρεώσεις πληρωμών του οικονομικού έτους 2002. Οι ανάγκες του ΚΑΓ για το ίδιο οικονομικό έτος ανέρχονται σε 13,7 εκατ. ευρώ. Υπό αυτές τις συνθήκες και με σκοπό τη διάθεση των εν λόγω διαθέσιμων χρηματοδοτικών πόρων, είναι απαραίτητο να επιτρέψει η Επιτροπή Πρέσβεων ΑΚΕ-ΕΚ τη χρησιμοποίηση, υπό μορφή προκαταβολής στο 9ο ΕΤΑ, των πόρων του 8ου ΕΤΑ που δεν έχουν διατεθεί.

2. ποροι για εκτακτη βοηθεια

Ποσό 140 εκατομμυρίων ευρώ διατέθηκε για την παροχή βοήθειας σύμφωνα με το άρθρο 254 της Σύμβασης της Λομέ, που προβλέπει τη χορήγηση έκτακτης βοήθειας. Εντούτοις, το άρθρο 2, περίπτωση γ) του Δεύτερου Χρηματοδοτικού Πρωτοκόλλου προβλέπει ότι κατά την λήξη του εν λόγω πρωτοκόλλου, εκτός αντίθετης απόφασης του Συμβουλίου των Υπουργών, τα εν λόγω κεφάλαια θα πρέπει να μετατραπούν σε ενεργητικό του Ταμείου ώστε να χρηματοδοτήσουν άλλες ενέργειες που εμπίπτουν στο πεδίο εφαρμογής της συνεργασίας για τη χρηματοδότηση της ανάπτυξης. Ως εκ τούτου, θα πρέπει να διατεθούν οι αναγκαίοι πόροι που θα επιτρέψουν τη συνέχιση αυτών των δράσεων έως την έναρξη ισχύος του 9ου ΕΤΑ [3].

[3] Στις 26 Ιουλίου, το μη διατεθέν υπόλοιπο του ποσού για την έκτακτη βοήθεια ήταν 11,4 εκατομμύρια ευρώ.

3. Πολιτικές υπέρ της ειρήνης, πρόληψη και επίλυση των συγκρούσεων

Η Κοινότητα και τα κράτη ΑΚΕ συμφώνησαν να ακολουθήσουν μια ενεργό, πολυτομεακή και ολοκληρωμένη πολιτική ειρήνευσης και πρόληψης και διευθέτησης των συγκρούσεων. Σε αυτό το πλαίσιο, υπάρχει ανάγκη στήριξης των χωρών που εξέρχονται από μια κατάσταση διασυνοριακής σύγκρουσης, με σκοπό την εδραίωση των προσπαθειών ειρήνευσης που καταβάλλουν. Συνεπώς προτείνεται να διατεθούν πόροι για τη στήριξη της πρόληψης και διευθέτησης των συγκρούσεων, ιδίως για την αποστράτευση και την επανένταξη των πρώην πολεμιστών, σύμφωνα με το άρθρο 11 παράγραφος 2 και 3 της εταιρικής σχέσεως ΑΚΕ-ΕΚ, που εφαρμόστηκε πρόωρα με την απόφαση αριθ.1/2000 του Συμβουλίου Υπουργών ΑΚΕ-ΕΚ.

4. επιπροσθετοι ποροι για ενδο-ακε εργα και προγραμματα

Το άρθρο 164, παράγραφος 1, περίπτωση δ) της αναθεωρημένης τέταρτης σύμβασης της Λομέ αποτελεί τη βάση για δράσεις σχετικές με την ενδο-ΑΚΕ περιφερειακή συνεργασία . Αυτές οι δράσεις αποβλέπουν στο να στηρίξουν την ανάπτυξη όλων των χωρών ΑΚΕ, είτε μέσω στήριξης των θεσμικών οργάνων τους, ή μέσω στήριξης ορισμένων θεματικών τομέων. Τα εναπομένοντα κεφάλαια που διατίθενται για αυτήν την συνεργασία δεν αρκούν για να επιτρέψουν τη συνέχιση αυτών των δραστηριοτήτων το 2001 και 2002. Οι πρόσθετοι πόροι θα μπορούσαν να χρησιμοποιηθούν για την υγεία στον τομέα της αναπαραγωγής και για τη στήριξη του ιδιωτικού τομέα.

Υγεία στον τομέα της αναπαραγωγής: προσυπογράφοντας τους διεθνείς αναπτυξιακούς στόχους, που τώρα αναφέρονται ως αναπτυξιακοί στόχοι της Χιλιετηρίδας, η διεθνής κοινότητα, συμπεριλαμβανομένης της Ευρωπαϊκής Κοινότητας, δεσμεύτηκε ως προς τη μείωση των θανάτων των μητέρων κατά 75% ως το 2015. Επιμέρους στόχο αποτελεί η αύξηση του ποσοστού των γεννήσεων όπου παρίσταται πεπειραμένο στο σχετικό θέμα άτομο σε 80% κατά το 2005. Το χρηματοδοτικό ποσό για την υγεία στον τομέα της αναπαραγωγής θα μπορούσε να χρησιμοποιηθεί για στοχοθετημένες δραστηριότητες στις χώρες ΑΚΕ με υψηλό ποσοστό θνησιμότητας των μητέρων. Η στήριξη που παρέχει η ΕΚ αποσκοπεί στην ενίσχυση της ανταπόκρισης των κυβερνήσεων στις ανάγκες της υγείας στον σεξουαλικό τομέα και στον τομέα της αναπαραγωγής. στην εξασφάλιση παροχής συνεπών, προσιτών και υψηλής ποιότητας υπηρεσιών και προϊόντων. και τέλος στην ενίσχυση του ρόλου των εγχωρίων μη κυβερνητικών εταίρων. Οι παρεμβάσεις προτεραιότητας θα περιλαμβάνουν βασικές μαιευτικές φροντίδες για έκτακτες περιπτώσεις όπου κινδυνεύει η ζωή και παρακολούθηση από πεπειραμένο άτομο κατά τη γέννα, και επιπροσθέτως πρόσβαση στον οικογενειακό προγραμματισμό και διαχείριση της μη επιθυμητής εγκυμοσύνης. Για να επιτευχθεί βιώσιμη βελτίωση σε αυτούς τους τομείς, η χάραξη πολιτικών και η προετοιμασία παρεμβάσεων πρέπει να αποσκοπούν στη βελτίωση της λειτουργίας των συστημάτων υγείας εν γένει.

Στήριξη του ιδιωτικού τομέα: το εν λόγω κονδύλι θα μπορεί να χρησιμοποιηθεί για τη συνέχιση των ακολούθων προγραμμάτων:

- Το πρόγραμμα στήριξης του επιχειρηματικού τομέα ΕΕ-ΑΚΕ, που αποσκοπεί στην αύξηση της ανταγωνιστικότητας των επιχειρήσεων των χωρών ΑΚΕ και στην ενίσχυση του ιδιωτικού τομέα και των μη χρηματοπιστωτικών ενδιάμεσων παραγόντων μέσω καλύτερης πρόσβασης σε αποτελεσματικές υπηρεσίες ανάπτυξης των επιχειρήσεων.

- Το DIAGNOS, που παρέχει βοήθεια στις εθνικές και περιφερειακές αρχές των χωρών ΑΚΕ για την ανάλυση των συνθηκών του ιδιωτικού τομέα στις χώρες ΑΚΕ και για την προετοιμασία των αναπτυξιακών πολιτικών και ενεργειών του ιδιωτικού τομέα.

- Το επιχειρηματικό φόρουμ ΕΕ-ΑΚΕ, που διευκολύνει τον διάλογο με τον ιδιωτικό τομέα.

Για όλους αυτούς τους λόγους, η Επιτροπή προτείνει στο Συμβούλιο να εγκρίνει τη συνημμένη απόφαση για τη θέση που πρέπει να υιοθετήσει η Επιτροπή εντός της Επιτροπής Πρέσβεων ΑΚΕ-ΕΚ σχετικά με μια απόφαση για τη χρησιμοποίηση των μη διατεθέντων πόρων από το 8ο ΕΤΑ.

2001/0239 (ACC)

Πρόταση για ΑΠΟΦΑΣΗΣ ΤΟΥ ΣΥΜΒΟΥΛΙΟΥ για την υιοθέτηση θέσεως από μέρους της Κοινότητας στο πλαίσιο της Επιτροπής Πρέσβεων ΑΚΕ-ΕΚ όσον αφορά τη χρησιμοποίηση των μη διατεθέντων πόρων του όγδοου Ευρωπαϊκού Ταμείου Ανάπτυξης

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη: τη συνθήκη για την ίδρυση της Ευρωπαϊκής Κοινότητας και ιδίως το άρθρο 310 σε συνδυασμό με το άρθρο 300, υποπαράγραφος 2,

την πρόταση της Επιτροπής ,

Εκτιμώντας τα εξής:

(1) Η απόφαση αριθ. 1/2000 του Συμβουλίου των Υπουργών ΑΚΕ-ΕΚ της 27ης Ιουλίου 2000 καθόρισε τα μεταβατικά μέτρα για την περίοδο από 2 Αυγούστου 2000 έως την επικύρωση της συμφωνίας του Κοτονού. Το άρθρο 2 της εν λόγω απόφασης αναφέρει ότι εξακολουθούν να εφαρμόζονται οι διατάξεις της τέταρτης σύμβασης της Λομέ, όπως αναθεωρήθηκε από τη συμφωνία που υπογράφηκε στον Μαυρίκιο στις 4 Νοεμβρίου 1995, όσον αφορά την εξουσία λήψης απόφασης του Συμβουλίου των Υπουργών ΑΚΕ-ΕΚ σχετικά με τη χρησιμοποίηση των μη διατεθέντων πόρων του 6ου, 7ου και 8ου ΕΤΑ.

(2) Το Συμβούλιο Υπουργών ΑΚΕ-ΕΚ εξουσιοδότησε στις 11 Μαΐου 2001 την Επιτροπή Πρέσβεων ΑΚΕ-ΕΚ για τη χρησιμοποίηση των μη διατεθέντων πόρων από το όγδοο Ευρωπαϊκό Ταμείο Ανάπτυξης με βάση τα άρθρα 195 παράγραφος β), 219 παράγραφος 2) στοιχείο δ), 245 παράγραφος 2), 257 και 282 παράγραφος 5) της αναθεωρημένης τέταρτης σύμβασης της Λομέ, και το άρθρο 2 παράγραφος ε) της απόφασης αριθ. 1/2000 του Συμβουλίου Υπουργών ΑΚΕ-ΕΚ όσον αφορά τα μεταβατικά μέτρα.

(3) Η θέση της Κοινότητας στο πλαίσιο της Επιτροπής Πρέσβεων ΑΚΕ-ΕΚ θα πρέπει να καθοριστεί με προοπτική τη λήψη απόφασης από την εν λόγω επιτροπή για τη χρησιμοποίηση των μη διατεθέντων πόρων από το όγδοο ΕΤΑ.

ΑΠΟΦΑΣΙΖΕΙ:

Άρθρο 1

H θέση που λαμβάνει η Κοινότητα στο πλαίσιο της Επιτροπής Πρέσβεων ΑΚΕ-ΕΚ για τη χρησιμοποίηση των μη διατεθέντων πόρων του 8ου ΕΤΑ βασίζεται στο σχέδιο απόφασης της Επιτροπής Πρέσβεων ΑΚΕ-ΕΚ που επισυνάπτεται στο παράρτημα.

Άρθρο 2

Ενδέχεται να συμφωνηθούν ελάσσονος σημασίας αλλαγές στο σχέδιο απόφασης χωρίς να χρειασθεί νέα απόφαση από το Συμβούλιο.

Βρυξέλλες,

Για το Συμβούλιο

Ο Πρόεδρος

ΠΑΡΑΡΤΗΜΑ

ΣΧΕΔΙΟ

ΑΠΟΦΑΣΗΣ ΤΟΥ ΣΥΜΒΟΥΛΙΟΥ ΥΠΟΥΡΓΩΝ ΑΚΕ-ΕΚ

για τη χρησιμοποίηση μη κατανεμημένων πόρων από το όγδοο Ευρωπαϊκό Ταμείο Ανάπτυξης

ΤΟ ΣΥΜΒΟΥΛΙΟ ΤΩΝ ΥΠΟΥΡΓΩΝ ΑΚΕ-ΕΚ,

´Έχοντας υπόψη: την τέταρτη σύμβαση ΑΚΕ-ΕΚ, όπως τροποποιήθηκε από τη συμφωνία που υπογράφηκε στο Μαυρίκιο στις 4 Νοεμβρίου 1995, και ιδίως το άρθρο 195, παράγραφος β, 219 παράγραφος 2 στοιχείο δ), 245 παράγραφος 2, 257 και 282 παράγραφος 5,

τη συμφωνία εταιρικής σχέσης ΑΚΕ-ΕΚ, που υπογράφηκε στο Κοτονού στις 23 Ιουνίου 2000,

Εκτιμώντας τα εξής:

1. Με την απόφαση αριθ. 1/2000, το Συμβούλιο Υπουργών ΑΚΕ-ΕΚ της 27ης Ιουλίου 2000 ενέκρινε μεταβατικά μέτρα για την περίοδο από 2 Αυγούστου 2000 έως την επικύρωση της συμφωνίας εταιρικής σχέσης ΑΚΕ-ΕΚ, προβλέποντας την πρόωρη εφαρμογή ορισμένων διατάξεων της συμφωνίας εταιρικής σχέσης καθώς και τη συνέχιση της εφαρμογής ορισμένων διατάξεων της τέταρτης σύμβασης της Λομέ, όπως αναθεωρήθηκε από την συμφωνία που υπογράφηκε στον Μαυρίκιο, στις 4 Νοεμβρίου 1995 [4]. Το άρθρο 2 της εν λόγω απόφασης καθορίζει ότι εξακολουθούν να εφαρμόζονται οι διατάξεις της τέταρτης σύμβασης της Λομέ όσον αφορά την εξουσία λήψης απόφασης του Συμβουλίου των Υπουργών ΑΚΕ-ΕΚ σχετικά με τη χρησιμοποίηση των μη διατεθέντων πόρων του 6ου, 7ου και 8ου ΕΤΑ.

[4] ΕΕ L 195, 1.8.2000, σ. 46.

2. Το Συμβούλιο Υπουργών ΑΚΕ-ΕΚ εξουσιοδότησε στις 11 Μαΐου 2001 την Επιτροπή Πρέσβεων ΑΚΕ-ΕΚ να αποφασίσει για τη χρησιμοποίηση των μη διατεθέντων πόρων από το όγδοο Ευρωπαϊκό Ταμείο Ανάπτυξης με βάση τα άρθρα 195 παράγραφος β), 219 παράγραφος 2) στοιχείο δ), 245 παράγραφος 2), 257 και 282 παράγραφος 5) της αναθεωρημένης τέταρτης σύμβασης της Λομέ και το άρθρο 2 παράγραφος ε) της απόφασης αριθ. 1/2000 του Συμβουλίου Υπουργών ΑΚΕ-ΕΚ όσον αφορά τα μεταβατικά μέτρα.

3. Για να μπορέσουν να συνεχισθούν οι δραστηριότητες του Κέντρου Ανάπτυξης των Επιχειρήσεων (ΚΑΕ) και του Κέντρου Ανάπτυξης της Γεωργίας (ΚΑΓ), είναι σκόπιμο να διατεθούν τα κεφάλαια που είναι αναγκαία για να καλύψουν τις οικονομικές ανάγκες αυτών των κέντρων για το οικονομικό έτος 2002.

4. Για να εξασφαλιστεί ότι η Κοινότητα εξακολουθεί να χορηγεί έκτακτη βοήθεια όπως αναφέρεται στο άρθρο 254 της αναθεωρημένης Σύμβασης ΑΚΕ-ΕΚ, είναι σκόπιμο να διατηρηθεί η χορήγηση που προβλέπεται στο άρθρο 2 παράγραφος α) του δεύτερου χρηματοδοτικού πρωτοκόλλου.

5. Για να εξασφαλιστεί ότι η Κοινότητα συμβάλλει στις προσπάθειες ειρήνευσης, πρόληψης και διευθέτησης των συγκρούσεων, ιδίως με τη διευκόλυνση της αποστράτευσης και της ενσωμάτωσης των πρώην πολεμιστών, είναι σκόπιμο να δημιουργηθεί κονδύλι για τον σκοπό αυτό.

6. Για να εξασφαλιστεί η χρηματοδότηση ορισμένων δραστηριοτήτων, είναι σκόπιμο να χορηγηθούν συμπληρωματικοί πόροι για την ενδο-ΑΚΕ περιφερειακή συνεργασία, ιδίως υπέρ της υγείας στον τομέα της αναπαραγωγής και για τη στήριξη του ιδιωτικού τομέα.

ΑΠΟΦΑΣΙΖΕΙ :

Άρθρο 1 -ΚΑΕ/ΚΑΓ

1. Λαμβάνεται από τους πόρους που δεν διατέθηκαν από το 8ο ΕΤΑ (γενικό αποθεματικό), ως προκαταβολή από το 9ο ΕΤΑ, το ποσό των:

- 23 εκατ. ευρώ κατ´ανώτατο όριο για να χρηματοδοτηθεί ο προϋπολογισμός του ΚΑΕ το 2002,

- 13.7 εκατ. ευρώ κατ´ανώτατο όριο για να χρηματοδοτηθεί ο προϋπολογισμός του ΚΑΓ το 2002,

2. Τα ενδεχόμενα υπόλοιπα των πιστώσεων που προορίζονται για τη χρηματοδότηση του ΚΑΕ και του ΚΑΓ, τα οποία δεν θα χρησιμοποιηθούν για το οικονομικό έτος 2002, θα μεταφερθούν αυτομάτως στο οικονομικό έτος 2003.

Άρθρο 2 - Έκτακτη βοήθεια

Μέχρι την έναρξη ισχύος του Χρηματοδοτικού Πρωτοκόλλου της Συμφωνίας Εταιρικής Σχέσεως, τα μη διατεθέντα υπόλοιπα του ποσού για την έκτακτη βοήθεια, όπως αναφέρεται στο άρθρο 254 της τροποποιηθείσας τέταρτης σύμβασης ΑΚΕ-ΕΚ και το άρθρο 2 παράγραφος α) του Δεύτερου Χρηματοδοτικού Πρωτοκόλλου θα εξακολουθεί να χορηγείται για έκτακτη βοήθεια.

Άρθρο 3 -Πολιτικές υπέρ της ειρήνης, πρόληψη και διευθέτηση των συγκρούσεων

Λαμβάνεται από τους μη διατεθέντες πόρους του 8ου ΕΤΑ (γενικό αποθεματικό) ποσό 50 εκατ. ευρώ για δράσεις βοήθειας στους πρόσφυγες σύμφωνα με το άρθρο 11, παράγραφοι 2 και 3 της συμφωνίας εταιρικής σχέσης ΑΚΕ-ΕΚ.

Άρθρο 4 - Ενδο-ΑΚΕ

Λαμβάνεται από τους μη διατεθέντες πόρους του 8ου ΕΤΑ ποσό 94 εκατ. ευρώ για να χρησιμοποιηθεί για την ενδο-ΑΚΕ περιφερειακή συνεργασία . Στο πλαίσιο αυτού του ποσού, 44 εκατομμύρια ευρώ θα διατεθούν για μια νέα πρωτοβουλία σχετικά με την υγεία στον τομέα της αναπαραγωγής και 50 εκατομμύρια ευρώ θα διατεθούν ειδικά για την ανάπτυξη του ιδιωτικού τομέα.

ΆΆρθρο 5

Ο Κύριος Διατάκτης του ΕΤΑ καλείται να λάβει τα απαραίτητα μέτρα για την εφαρμογή της παρούσας απόφασης, που αρχίζει να ισχύει κατά την ημερομηνία έγκρισής της.

...,

Για την Επιτροπή Πρέσβεων ΑΚΕ-ΕΚ Ο Πρόεδρος